**Informatīvais ziņojums**

**par Imigrācijas likuma 23.panta pirmās daļas 3., 28., 29. un 30.punktā**

**paredzēto noteikumu īstenošanas gaitu un rezultātiem**

**Ievads**

Ziņojums ietver 10 nodaļas, kā arī secinājumus. Ziņojumā aplūkota termiņuzturēšanās atļauju (turpmāk – TUA) piešķiršanas dinamika, ar termiņuzturēšanās atļaujām saistīto ārvalstu investīciju loma kopējā ārvalstu investīciju ieplūdē, kā arī ārvalstu investoru sadalījums pēc valstiskās piederības. Detalizēti analizēts katrs no TUA saņemšanas veidiem – investīcijas nekustamajos īpašumos, finanšu investīcijas kredītiestādē un ieguldījumi kapitālsabiedrību pamatkapitālā. Ziņojumā sniegts attiecīgo Imigrācijas likuma normu ietekmes izvērtējums uz tautsaimniecības reālo sektoru, finanšu sektoru, valsts budžetu un sabiedrības attīstību.

Ziņojuma sagatavošanā izmantoti Latvijas Republikas Centrālās statistikas pārvaldes, Latvijas Bankas maksājumu bilances, Finanšu un kapitāla tirgus komisijas, Pilsonības un migrācijas lietu pārvaldes, Valsts ieņēmumu dienesta, Valsts zemes dienesta un LURSOFT datu bāzes dati, kā arī pašvaldību, Latvijas nekustamo īpašumu darījumu asociācijas un SIA „Latio” sniegtā informācija.

Ziņojumam ir seši pielikumi – 1) Kopsavilkums par investoru un viņu ģimenes locekļu TUA un veiktajām investīcijām; 2) Informācija par investoru un viņu ģimenes locekļu pilsonības valstīm; 3) Pilsonības un migrācijas lietu pārvaldē saņemtais investoru un viņu ģimenes locekļu pieteikumu skaits pa mēnešiem; 4) TUA pieteicēju iegādāto nekustamo īpašumu atrašanās vieta un vērtība; 5) Valsts zemes dienesta informācija „*Valsts zemes dienesta viedoklis par Imigrācijas likuma 23.panta pirmās daļas 29.punktā noteiktās iespējas saņemt termiņuzturēšanās atļauju ietekmi uz kopējo valsts un attiecīgo pašvaldību nekustamā īpašuma tirgu”*; 6) Pašvaldību vērtējums par TUA pieteicēju ietekmi uz pašvaldību saistībā ar nekustamā īpašumu darījumiem.

**Saturs**

[Saīsinājumi 2](#_Toc398179979)

[1. Termiņuzturēšanās atļauju piešķiršanas dinamika 2004.-2013.gadā 3](#_Toc398179980)

[2. Ārvalstu investīcijas saistībā ar termiņuzturēšanās atļaujām 4](#_Toc398179981)

[3. Ārvalstu investoru valstiskā piederība 7](#_Toc398179982)

[4. Investīcijas nekustamajos īpašumos 7](#_Toc398179983)

[5. Finanšu investīcijas kredītiestādē 13](#_Toc398179984)

[6. Ieguldījumi kapitālsabiedrību pamatkapitālā un valdes locekļi 14](#_Toc398179985)

[7. Ietekme uz tautsaimniecības reālo sektoru 18](#_Toc398179986)

[8. Ietekme uz finanšu sektoru 19](#_Toc398179987)

[9. Ietekme uz valsts un pašvaldību budžetiem 21](#_Toc398179988)

[10. Ietekme uz sabiedrību 22](#_Toc398179989)

[Secinājumi 23](#_Toc398179990)

# Saīsinājumi

|  |  |
| --- | --- |
| ĀTI | Ārvalstu tiešās investīcijas |
| FKTK | Finanšu un kapitāla tirgus komisija |
| IKP | Iekšzemes kopprodukts |
| LANĪDA | Latvijas nekustamo īpašumu darījumu asociācija |
| PMLP | Pilsonības un migrācijas lietu pārvalde |
| TUA | Termiņuzturēšanās atļauja |
| USD | ASV dolārs |
| VID | Valsts ieņēmumu dienests |
|  |  |

# 1. Termiņuzturēšanās atļauju piešķiršanas dinamika 2004.-2013.gadā

No 2004.gada līdz 2007.gadam pirmreizēji ieceļojušo ārzemnieku skaits Latvijā ir pakāpeniski palielinājies, augstāko līmeni sasniedzot 2007.gadā (4 831 ārzemnieks). Ieceļotāju skaita pieaugumu šajos gados lielā mērā ietekmēja strauji augošais pieprasījums pēc darbaspēka un viesstrādnieku uzaicināšana no ārvalstīm.

1.attēls

**Pirmreizēji izsniegto TUA skaits 2004.-2013.gadā**

|  |  |
| --- | --- |
| *Avots: PMLP* |  |

2.attēls

**Pirmreizēji izsniegto TUA sadalījums pa atļauju pieprasīšanas iemesliem**

*Avots: PMLP*

Ekonomiskās krīzes laikā pirmreizēji izsniegto termiņuzturēšanās atļauju (turpmāk – TUA) skaits strauji samazinājās. 2009.gadā un 2010.gadā izsniegto TUA skaits bija uz pusi mazāks nekā 2007.gadā.

2011.gadā pirmreizēji izsniegto TUA skaits palielinājās, sasniedzot 4 824 atļaujas, šī tendence turpinās arī turpmākajos gados, 2012.gadā pirmreizējo atļauju skaitam sasniedzot 6 365, bet 2013.gadā – 7 353 TUA. Pirmreizēji izsniegto TUA palielinājums lielā mērā saistīts ar 2010.gada 1.jūlijā Imigrācijas likumā ieviestajiem grozījumiem – Imigrācijas likuma 23.panta pirmās daļas 28., 29. un 30.punkts, kas paredzēja TUA izsniegšanu gadījumos, kad ārzemnieks veic investīcijas Latvijas tautsaimniecībā (turpmāk – investīciju programma). No 2011.gadā izsniegtajām 4 824 TUA vairāk nekā 30% bija saistītas ar minētajiem Imigrācijas likumā ieviestajiem grozījumiem. 2013.gadā šī tendence turpinājās, ārvalstu investoriem un viņu ģimenes locekļiem izsniegto pirmreizējo uzturēšanās atļauju skaitam sasniedzot 40% no visa kopējā termiņuzturēšanās atļauju skaita, savukārt 2014.gada pirmajā pusgadā attiecīgajai personu kategorijai izsniegto pirmreizējo termiņuzturēšanās atļauju skaits sasniedza jau 55% no kopējā pirmreizēji izsniegto termiņuzturēšanās atļauju skaita.

No 2010.gada 1.jūlija līdz 2014.gada 30.jūnijam investīciju programmas ietvaros PMLP ir saņēmusi 12 427 personu, tajā skaitā 5 267 investoru un 7 160 viņu ģimenes locekļu, iesniegumus TUA pieprasīšanai. Šajā laika posmā izsniegtas 11 754 TUA. No visiem pieņemtajiem lēmumiem 94,7% ir bijuši pozitīvi lēmumi, negatīva lēmuma (TUA atteikuma) galvenie iemesli ir personas iegādātā nekustamā īpašuma neatbilstība Imigrācijas likumā noteiktajām prasībām, kā arī, mainoties uzturēšanās atļaujas izsniegšanas iemeslam, piemēram, personai, kas ieguldījusi līdzekļus komercsabiedrības pamatkapitālā, vēloties turpmāk uzturēties Latvijā saistībā ar nekustamā īpašuma iegādi – fakts, ka veicot komercdarbību, nav veikta nodokļu samaksa Imigrācijas likumā noteiktajā apjomā. No 2010.gada 1.jūlija anulēta 551 TUA. Galvenie anulēšanas iemesli – nekustamā īpašuma pārdošana, iepriekšējās atļaujas anulēšana sakarā ar investīciju veida maiņu (piemēram, ieguldītājs kapitālsabiedrības pamatkapitālā iegādājas nekustamo īpašumu), nepietiekama kapitālsabiedrības saimnieciskā darbība vai arī TUA nereģistrēšana Imigrācijas likumā noteiktajā kārtībā.

# 2. Ārvalstu investīcijas saistībā ar termiņuzturēšanās atļaujām

Imigrācijas likuma normas ļauj ārvalstniekiem iegūt TUA Latvijā pret noteiktiem ieguldījumiem Latvijas tautsaimniecībā – investīcijām nekustamajā īpašumā, uzņēmējdarbībā (kapitālsabiedrības pamatkapitālā) vai arī Latvijā reģistrētas kredītiestādes pakārtotajās saistībās.

Attiecīgās Imigrācijas likuma normas ir aktivizējušas ārvalstu investīciju plūsmas uz Latviju. No kopumā investīciju programmas ietvaros ieguldītajiem līdzekļiem no 2010.gada 1.jūlija līdz 2014.gada 30.jūnijam 82,4% jeb 837,5 milj. *euro* ir saistīti ar darījumiem Latvijas nekustamā īpašuma tirgū. Pēc kopējā apjoma otrie lielākie ieguldījumi, kas uzrādīti TUA saņemšanai, ir ieguldījumi kredītiestāžu pakārtotajās saistībās (12,4% jeb 126,6 milj. *euro* no visiem ieguldījumiem). Savukārt attiecinātie ieguldījumi kapitālsabiedrību pamatkapitālā veido tikai 5,2% (jeb 52,9 milj. *euro*) no kopējām veiktajām investīcijām attiecīgajā periodā.

1.tabula

**Kopējais investīciju apjoms Imigrācijas likuma normu izmaiņu rezultātā (*euro*)**

|  |  |  |  |  |
| --- | --- | --- | --- | --- |
|  | Nekustamie īpašumi | Kredītiestādes | Kapitālsabiedrības | Kopā |
| 01.07.2010.-31.12.2010. | 15 843 266 | 12 283 072 | 304 708 | **28 431 046** |
| 2011. | 138 601 531 | 35 063 985 | 3 641 314 | **177 306 830** |
| 2012. | 208 041 186 | 28 474 027 | 13 335 101 | **249 850 314** |
| 2013. | 296 966 113 | 34 105 828 | 29 300 291 | **360 372 233** |
| 01.01.2014.-30.06.2014. | 178 085 983 | 16 694 915 | 6 350 157 | **201 131 055** |
| Kopā | **837 538 080** | **126 621 828** | **52 931 571** | **1 017 091 478** |

*Avots: PMLP*

No 2010.gada 1.jūlija līdz 2013.gadam visās pozīcijās katru gadu ir novērojams palielinājums, tai skaitā 2013.gadā ievērojami pieauga kopējie ieguldījumi kapitālsabiedrību pamatkapitālā.

2.tabula

**Imigrācijas likuma normu izmaiņu rezultātā pieteikto TUA skaits investoriem un viņu ģimenes locekļiem**

|  |  |  |  |  |
| --- | --- | --- | --- | --- |
|  | Nekustamie īpašumi | Kredītiestādes | Kapitālsabiedrības | Kopā |
| 01.07.2010.-31.12.2010. | 172 | 103 | 14 | **289** |
| 2011. | 1 560 | 298 | 119 | **1 977** |
| 2012. | 2 442 | 210 | 269 | **2 921** |
| 2013. | 3 683 | 256 | 569 | **4 508** |
| 01.01.2014.-30.06.2014. | 2 393 | 130 | 209 | **2 732** |
| Kopā | **10 250** | **997** | **1 180** | **12 427** |

*Avots: PMLP*

Stabilizējoties ekonomikai un palielinoties ekonomiskām aktivitātēm, ĀTI plūsmas strauji pieauga[[1]](#footnote-1). Ienākošo ĀTI apjoms 2010.gadā bija četras reizes lielāks nekā 2009.gadā, savukārt 2011.gadā ĀTI plūsmas gandrīz četras reizes pārsniedza iepriekšējā gada rādītāju un sasniedza 5,2% no IKP. 2012.gadā un 2013.gadā piesaistīto ĀTI apjoms bija nedaudz mērenāks nekā iepriekšējos gados un sasniedza attiecīgi 3,9% un 2,6% no IKP. 2014.gada 1.ceturksnī piesaistīto ĀTI apjoms bija gandrīz piecas reizes mazāks nekā pirms gada, galvenokārt sakarā ar ieguldījumu samazināšanos uzņēmumu pašu kapitālā, ko daļēji kompensēja reinvestētās peļņas pieaugums. Saskaņā ar Latvijas starptautisko investīciju bilanci 2014.gada marta beigās uzkrātās ĀTI Latvijas ekonomikā sasniedza 11 425,2 milj. *euro*, kas bija par 3% vairāk nekā pirms gada.

3.attēls

**Neto ĀTI plūsmas Latvijā un uz TUA attiecināmie ieguldījumi, milj. *euro***

*Avots: Latvijas Banka, PMLP*

Nerezidentu ieguldījumi, kas saistīti ar TUA saņemšanu, no 2010.gada 1.jūlija līdz 2014.gada 30.jūnijam bija 1 017,1 milj. *euro.* Nozaru griezumā jūtama ietekme uz kopējām ĀTI plūsmām saistībā ar TUA saņemšanu ir novērojama tikai nekustamo īpašumu darījumu nozarē, bet pārējās nozarēs šī ietekme ir nenozīmīga.

Jāatzīmē, ka par šīm investīcijām Latvija konkurē ar citām ES valstīm (piemēram, Ungāriju, Čehiju, Bulgāriju) un it īpaši sava reģiona valstīm[[2]](#footnote-2). Vienlaikus jāņem vērā, ka vairākās Eiropas Savienības valstīs darbojas līdzīgas biznesa investoru imigrācijas programmas, kas ir vērā ņemams finanšu piesaistes instruments. Līdzšinējais investīciju programmas regulējums ir pozitīvi ietekmējis investīciju pieplūdi Latvijā.

# 3. Ārvalstu investoru valstiskā piederība

Kopumā TUA ir pieprasījuši 41 valsts pilsoņi. Ņemot vērā Latvijas ģeogrāfisko izvietojumu, vēsturi un ar daudzām trešajām valstīm salīdzinoši augsto dzīves līmeni, attiecīgās Imigrācijas likuma normas galvenokārt ir piesaistījušas investorus no bijušajām Padomju Savienības republikām. 90% no visām TUA ir pieprasījuši šo valstu investori. Ārpus bijušās Padomju Savienības teritorijas lielākā investoru interese ir no Ķīnas (925 TUA pieprasījumu), Izraēlas (50 TUA pieprasījumu) un ASV (44 TUA pieprasījumu). Sākot no 2013.gada, straujš TUA pieprasījumu pieaugums vērojams no Ķīnas valsts piederīgo puses. Ja 2010.-2012.gadā kopā tika saņemti 136 TUA pieteikumi, tad 2013.gadā un 2014.gada pirmajā pusgadā kopā – 789 pieteikumi, tādējādi Ķīnai kļūstot par otro nozīmīgāko investoru izcelsmes valsti pēc Krievijas.

No paaugstināta terorisma riska valstu[[3]](#footnote-3) pilsoņiem saņemtais pieteikumu skaits (kopā 146 investoru un viņu ģimenes locekļu pieteikumi) veido 1,17% no kopējā saņemto pieteikumu skaita.

Ziņojuma 1., 2. un 3. pielikumā ir sniegta detalizētāka informācija par investoru un viņu ģimenes locekļu iesniegto pieteikumu skaitu, izsniegtajām un anulētajām termiņuzturēšanās atļaujām un personu pilsonības valstīm.

4. attēls

**Ārvalstu investoru (TUA pieteicēju) sadalījums pēc valstiskās piederības**

**(07.2010.-06.2014.)**

*Avots: PMLP*

# 4. Investīcijas nekustamajos īpašumos

Latvijā TUA var iegūt trešo valstu pilsoņi, kuri Rīgā, Rīgas plānošanas reģionā vai republikas pilsētās iegādājušies vienu vai vairākus nekustamos īpašumus vismaz 142 300 *euro* vai citur Latvijā – 71 150 *euro* vērtībā. Šādi nosacījumi bija spēkā līdz 2014.gada 1.septembrim, kad spēkā stājās 2014.gada 8.maija grozījumi Imigrācijas likumā, būtiski mainot uzturēšanās atļauju pieprasīšanas kārtību.

Iepriekšējās Imigrācijas likuma normas ietvaros, no 2010.gada 1.jūlija līdz 2014.gada 30.jūnijam TUA pieteikumos ir attiecināti darījumi Latvijas nekustamā īpašuma tirgū 837,5 milj. *euro* apmērā.

5.attēls

**TUA iesniedzēju – nekustamā īpašuma pircēju**

|  |  |
| --- | --- |
|  |  |
| **ar TUA saistīto nekustamā īpašuma iegādes darījumu skaits sadalījumā pēc tā vērtības, euro (07.2010.-06.2014.)**  *Avots: PMLP* | **sadalījums pēc valstiskās piederības**  **(07.2010.-06.2014.)**  *Avots: PMLP* |

Ārvalstnieki dod priekšroku investīcijām nekustamajā īpašumā vairāku iemeslu dēļ:

* investīcijas nekustamajā īpašumā tiek uzskatītas par vienu no drošākajiem investīciju veidiem;
* iespēja diferencēt savu aktīvu saglabāšanu;
* ir nepieciešams mazāks investīciju apjoms un lielāka likviditāte salīdzinājumā ar investīcijām banku pakārtotajās saistībās;
* TUA saņemšanas un reģistrācijas process ir vienkāršāks nekā, piemēram, veicot investīcijas kapitālsabiedrības pamatkapitālā, jo nav nepieciešams nodrošināt uzņēmuma sekmīgu darbību; vienīgais priekšnosacījums TUA saglabāšanai ir savlaicīga nekustamā īpašuma nodokļa samaksa.

Jāatzīmē, ka aizvien vairāk valstu piedāvā iespēju piešķirt TUA trešo valstu pilsoņiem, kas iegādājas nekustamo īpašumu. Galvenokārt šis jautājums ir aktuāls valstīs, kurās straujās izaugsmes gadu laikā izveidojās nekustamā īpašuma burbulis (piemēram, Bulgārija[[4]](#footnote-4), Spānija[[5]](#footnote-5)). Tādējādi šīs valstis cenšas mazināt ekonomikas krīzes izraisīto sastingumu nekustamo īpašumu tirgū.

Kā liecina nekustamā īpašuma tirgus dati[[6]](#footnote-6), tad attiecīgās Imigrācijas likuma normas daļēji ir aktivizējušas tirgu. Kopš 2011.gada ir pieaudzis gan ārvalstnieku veikto darījumu skaits, gan veikto darījumu kopējā vērtība.

6.attēls

**TUA saņēmušo ārvalstnieku darījumi pret visiem zemesgrāmatā reģistrētajiem darījumiem**(kreisā ass – darījumu skaits tūkstošos; labā ass – darījumu summa milj. eiro)

*Avots: Latio, PMLP*

„Latio” apkopoto Zemesgrāmatas datu analīze rāda, ka 2014.gada septiņos mēnešos kopējais visu veidu nekustamā īpašuma pirkuma darījumu skaits Latvijā salīdzinājumā ar iepriekšējā gada atbilstošo laika posmu palielinājies par 1,3%. Darījumu skaits ar mājokļiem audzis par 3,7%, tai skaitā ar dzīvokļiem – par 2%, bet savrupmājām – par 11,5%. Kopējais mājokļu darījumu skaits nekustamā īpašuma tirgū turpina palielināties, lai gan 2014.gadā salīdzinājumā ar vairākiem iepriekšējiem pēckrīzes gadiem darījumu skaita pieauguma temps kļuvis lēnāks gandrīz visos nekustamā īpašuma tirgus segmentos[[7]](#footnote-7). Darījumi ar dzīvokļiem sastāda gandrīz 50% no visa naudas apjoma nekustamā īpašuma tirgū. Vienlaikus, raugoties uz cenu dinamiku nekustamā īpašuma tirgu Rīgā un Jūrmalā, vērojams cenu pieaugums jaunos projektos. 2014.gadā jauno dzīvokļu cenu kāpums Vecrīgā un Rīgas mikrorajonos gan kļuvis mērenāks, straujākam tempam saglabājoties vien Rīgas centrā, kur darījumos lielāks īpatsvars ārzemju pircējiem[[8]](#footnote-8). Pārējās Latvijas pilsētās, kā arī Rīgas mikrorajonu sērijveida dzīvokļu tirgū cenas kopš ekonomikas krīzes dziļākās bedres līdz šim augušas mēreni, taču darījumu skaits pieaug visās pilsētās. Pirkuma darījumi ar jaunajiem dzīvokļiem Rīgā ik mēnesi veido aptuveni 10% no visiem dzīvokļu darījumiem[[9]](#footnote-9).

7.attēls

**Cenu dinamika dzīvokļiem Rīgā (t.sk. jaunajos projektos), *euro*/m2**

*Avots: Latio*

Jūrmalas centrā galvenie dzīvokļu pircēji ir ārvalstnieki, kas pērk dzīvokļus, galvenokārt, jaunajos dzīvokļu projektos.

Jauno projektu attīstītāji pēc Imigrācijas likuma normu stāšanās spēkā 2010.gadā ir rēķinājušies ar ārvalstnieku interesi par nekustamo īpašumu iegādi un līdz ar to tirgū ticis veidots atbilstošs piedāvājums[[10]](#footnote-10).

Analizējot ārzemnieku iegādāto nekustamo īpašumu atrašanās vietu, jāsecina, ka saglabājas arī iepriekšējos gados novērotā tendence, ka galvenokārt īpašums atrodas Rīgā, Jūrmalā un tajā Rīgas plānošanas reģiona teritorijā, kas izvietota tuvāk Rīgai un Jūrmalai, kamēr pārējos plānošanas reģionos un attālākajā Rīgas plānošanas reģiona teritorijā nekustamo īpašumu iegāde nav bijusi tik intensīva. Vismazāk īpašumu iegādāts Latgales un Kurzemes plānošanas reģionos. Viena nekustamā īpašuma iegādes darījuma vidējā vērtība Rīgā, Jūrmalā un atsevišķos Rīgas plānošanas reģiona novados pārsniedz Imigrācijas likumā noteikto minimālo darījuma vērtību, kamēr pārējās administratīvajās teritorijās ir tuvāka minimālajai darījuma vērtībai (izņemot atsevišķus gadījumus).

Attiecībā par ietekmi uz kadastrālo vērtību – pašreiz veiktie darījumi kadastrālo vērtību neietekmē, jo ārvalstnieku darījumu ietekme ir tikai uz ekskluzīvo un jauno īpašumu segmentu Rīgā un Jūrmalā. Minētie darījumi netiek izmantoti sērijveida dzīvokļu un neekskluzīvo mājokļu kadastrālo vērtību bāzes izstrādē. Citos segmentos ārvalstnieku ietekme uz tirgu ir nebūtiska, līdz ar to nav ietekme šobrīd uz kadastrālām vērtībām.

Ņemot vērā datus par ārvalstnieku veikto darījumu skaitu[[11]](#footnote-11) un šo darījumu kopējo vērtību, var secināt, ka ne visos gadījumos ārvalstnieki, kas iegādājušies nekustamo īpašumu Latvijā, ir vērsušies ar lūgumu piešķirt TUA.

Vienlaikus jāatzīmē, ka ir novērojama arī netieša TUA saņēmēju ietekme uz tautsaimniecību viņiem un viņu ģimenes locekļiem iesaistoties uzņēmējdarbībā Latvijā. Daļa no nerezidentiem (vai to ģimenes locekļi), kas saņēmuši TUA iegādājoties nekustamo īpašumu Latvijā, veic saimniecisko darbību. Šādi nerezidenti ieņem kādu amatu 531 Latvijā reģistrētā kapitālsabiedrībā, tai skaitā – 15 akciju sabiedrībā un 19 biedrībās.

TUA saņēmējiem un viņu ģimenes locekļiem pieder kapitāla daļas 578 Latvijā reģistrētās kapitālsabiedrībās. Saskaņā ar LURSOFT datiem kopumā šajās kapitālsabiedrībās 2013.gadā tika nodarbināti 1 320 darbinieku un kopējais kapitālsabiedrību apgrozījums sasniedza aptuveni 105,4 milj. *euro* , ar peļņu strādāja 80 kapitālsabiedrības, bet ar zaudējumiem – 250.

8.attēls

|  |  |
| --- | --- |
| **Uz TUA iesniedzējiem – ieguldītājiem nekustamajā īpašumā attiecināmo**  **(pieder daļas)** | |
| **kapitālsabiedrību sadalījums pēc to dibināšanas gada**  *Avots: Lursoft* | **kapitālsabiedrību sadalījums pēc darbības jomas**  *Avots: Lursoft* |

Par kapitālsabiedrībām kurās TUA iesniedzējiem (ieguldītāji nekustamajā īpašumā) vai viņu ģimenes locekļiem pieder daļas – vairāk kā puse, kurām ir norādīts darbības veids (59% no visām kapitālsabiedrībām) sniedz komercpakalpojumus (no tiem 43% ir saistīti ar darījumiem ar nekustamajiem īpašumiem). Savukārt 8% kapitālsabiedrībām pamatdarbības veids ir apstrādes rūpniecība. Lielākās no tām darbojās tādās apakšnozarēs kā apavu, sporta preču un virtuves mēbeļu ražošana, zivju produktu ražošana, koksnes un tās izstrādājumu ražošana, papīra un papīra izstrādājumu ražošana, kā arī citās apakšnozarēs.

Pārskata periodā Imigrācijas likumā ir veikti būtiski grozījumi, kas ietekmēs TUA pieprasīšanu turpmākajā pārskata periodā, proti, 2014.gada 8.maija likums „Grozījumi Imigrācijas likumā” paredz no 2014.gada 1.septembra līdz 250 000 *euro* palielināt minimālo darījuma summu, par kādu iegādātais nekustamais īpašums ļaus ārzemniekam kvalificēties TUA saņemšanai. Minētā summa turpmāk attieksies uz visiem darījumiem, neatkarīgi no administratīvās teritorijas, kurā atrodas nekustamais īpašums. Papildu nosacījumi, kas iekļauti Imigrācijas likumā, ietver prasību ārzemniekam iegādāties vienu (nevis vairākus, kā pieļāva iepriekšējā likuma redakcija) funkcionāli saistītu apbūvētu nekustamo īpašumu, kura sastāvā neietilpst ne lauksaimniecības, ne meža zeme. Papildus jau šobrīd noteiktajām valsts nodevām, kādas ārzemnieks maksā par īpašuma ierakstīšanu zemesgrāmatā un TUA pieprasīšanu, būs jāveic vienreizēja neatmaksājama iemaksa valsts budžetā 5% vērtībā no darījuma summas. Šie nosacījumi neattieksies uz ārzemniekiem, kuriem īpašuma tiesības zemesgrāmatā reģistrētas līdz 2014.gada 31.augustam.

Paredzams, ka jaunais regulējums samazinās turpmāko TUA pieprasījumu skaitu.

# 5. Finanšu investīcijas kredītiestādē

Imigrācijas likuma 23.panta pirmās daļas 30.punkts paredz piešķirt TUA trešo valstu pilsoņiem, kuri ieguldījuši vismaz 280 tūkstošus *euro* Latvijas kredītiestādes pakārtotajās saistībās.

Attiecīgās Imigrācijas likuma normas ietvaros kopš 2010.gada 1.jūlija Latvijas kredītiestāžu pakārtotajās saistībās veikti 388 ieguldījumi 126,6 milj. *euro* apmērā, kur 98% darījumi ir intervālā no 250 līdz 500 tūkst.*euro[[12]](#footnote-12)*.

Investīcijām kredītiestādes pakārtotajās saistībās ir divas svarīgas priekšrocības:

* ļoti ātrs un salīdzinoši vienkāršs variants TUA saņemšanai;
* augstas procentu likmes – tas nozīmē, ka investors saņem regulāru un stabilu atdevi no saviem ieguldījumiem.

9.attēls

|  |  |
| --- | --- |
| **TUA iesniedzēju – ieguldītāju kredītiestādes pakārtotajās saistībās** | |
| **sadalījums pēc valstiskās piederības**  **(07.2010.-06.2014.)**  *Avots: PMLP* | **veikto ieguldījumu apjoms**  **sadalījumā pa kredītiestādēm (07.2010.-06.2014.)**  *Avots: PMLP* |

Bez ieguldījumiem kredītiestāžu pakārtotajās saistībās, arī daļa no šiem nerezidentiem vai viņu ģimenes locekļiem, kas saņēmuši TUA Latvijā, ir iesaistījušies saimnieciskajā darbībā – tie ieņem kādu amatu 24 Latvijā reģistrētās kapitālsabiedrībās  
un tiem pieder kapitāla daļas 32 Latvijā reģistrētās kapitālsabiedrībās.

10.attēls

|  |  |
| --- | --- |
| **Uz TUA iesniedzējiem – ieguldītājiem kredītiestāžu pakārtotajās saistībās attiecināmo (pieder daļas)** | |
| **kapitālsabiedrību sadalījums pēc to dibināšanas gada**  *Avots: Lursoft* | **kapitālsabiedrību sadalījums pēc darbības jomas**  *Avots: Lursoft* |

Šo kapitālsabiedrību, kurās TUA iesniedzējiem vai viņu ģimenes locekļiem pieder daļas, apgrozījums 2013.gadā sasniedza 3 milj. *euro* un tajās tika nodarbināti 65 darbinieki[[13]](#footnote-13). Saskaņā ar LURSOFT datiem, no tām ar pelņu 2013.gadu noslēgušas 5 kapitālsabiedrībās, bet ar zaudējumiem – 18. Lielāko daļu no visa apgrozījuma un darba vietām veidoja komercpakalpojumu, kā arī operācijas ar nekustamo īpašumu nozares kapitālsabiedrības.

Pārskata periodā izmaiņas veiktas arī tajā Imigrācijas likuma pantā, kas regulē TUA izsniegšanu ieguldītājiem kredītiestādēs, nosakot, ka papildus valsts nodevām, kādas persona maksā par TUA pieprasīšanu, tai jāveic vienreizēja un neatmaksājama iemaksa valsts budžetā 25 000 *euro* apmērā. Jaunā regulējuma ietekmē TUA pieprasītāju skaits saskaņā ar šo Imigrācijas likuma normu nākotnē varētu samazināties.

# 6. Ieguldījumi kapitālsabiedrību pamatkapitālā un valdes locekļi

Pretēji Imigrācijas likuma normām par nekustamā īpašuma iegādi un ieguldījumiem kredītiestāžu pakārtotajās saistībās, ieguldījumi kapitālsabiedrību pamatkapitālā vai amatu ieņemšana tajās TUA saņemšanai tiek izmantoti retāk. Attiecīgās Imigrācijas likuma normas ietvaros kopš 2010.gada 1.jūlija kapitālsabiedrību pamatkapitālā veikti ieguldījumi 52,9 milj. *euro* apmērā 330 Latvijā reģistrētās kapitālsabiedrībās, kas ir tikai 5,2% no kopējām attiecinātajiem ieguldījumiem, lai arī 2013.gadā apjomi pieauga vairāk kā divas reizes salīdzinot ar 2012.gadu. Tāpēc TUA izsniegšanu pret ieguldījumiem kapitālsabiedrību pamatkapitālā pašlaik var vērtēt tikai kā vienu no stimuliem, kas sniedz ieguldījumu ārvalstu investīciju piesaistei reālajā sektorā.

Attiecīgā Imigrācijas likuma norma paredz, ka ārzemnieks ir tiesīgs pieprasīt TUA uz laiku, ja viņš veicis ieguldījumu esošas kapitālsabiedrības pamatkapitālā, to palielinot, vai veicis ieguldījumu jaundibinātas kapitālsabiedrības pamatkapitālā. Imigrācijas likums paredz vairākus ieguldījumu variantus – veikt ieguldījumu 35 tūkstošu *euro* apmērā kapitālsabiedrībā, kura nodarbina ne vairāk kā 50 darbiniekus, kuras gada apgrozījums vai gada bilance nepārsniedz 10 miljonus *euro* un kura saimnieciskā gada laikā kopā valsts budžetā un pašvaldības budžetā nodokļos samaksā ne mazāk kā 40 tūkst. *euro*. No 2014.gada 1.janvāra ir spēkā grozījumi Imigrācijas likumā, kas šāda veida ieguldījuma veikšanas gadījumā pieļauj TUA izsniegšanu ne vairāk kā trim ārzemniekiem, tādējādi izslēdzot iespēju, ka praktiski neierobežots skaits ārzemnieku var saņemt uzturēšanās atļauju, veicot nelielu ieguldījumu uzņēmumā, kurš veic formālu nodokļu nomaksu 40 000 *euro* apjomā gada laikā. Otra veida ieguldījums attiecas uz kapitālsabiedrībām, kuras nodarbina vairāk nekā 50 darbinieku un kuru gada apgrozījums vai gada bilance pārsniedz 10 miljonus *euro*. Šādā gadījumā ieguldījumam jābūt vismaz 150 000 *euro* apmērā.

Kā liecina PMLP dati, tad nedaudz vairāk nekā puse (53%) no ārvalstu investoriem, kas ir veikuši ieguldījumu kapitālsabiedrībās, to ir darījuši tuvu minimālajai pieļaujamai ieguldījumu summai, savukārt 7% no ārvalstu investoriem ir veikuši ieguldījumus kapitālsabiedrību pamatkapitālā vairāk nekā 150 tūkst. euro apmērā (skatīt 11.attēlu). Kopumā no investīcijām kapitālsabiedrību pamatkapitālā 66,7% gadījumos ieguldījums ir attiecināms uz 1 TUA pieteicēju, 21% gadījumu – uz 2 TUA pieteicējiem, 5,8% gadījumu – uz 3 TUA pieteicējiem. Lielāks TUA pieteicēju skaits (virs 3) vienā uzņēmumā ir 6,7% gadījumu, tai skaitā vienā uzņēmumā ir investējuši 27 TUA pieteicēju, bet divos uzņēmumos – 12 TUA pieteicēji.

Lai arī investīciju apjoms, kas tiek ieguldīts uzņēmuma pamatkapitālā, ar katru gadu palielinās, no 3 641 314 *euro* (2011.gadā) līdz 29 300 291 *euro* (2013.gadā), investīcijas uzņēmuma pamatkapitālā šobrīd sastāda mazu proporciju no kopējā investīciju apjoma (5,2%) saistībā ar termiņuzturēšanās atļauju izsniegšanu. Ņemot vērā, ka šāds investīciju veids ieplūst reālajā ekonomikā, risinot uzņēmumu pašu finanšu trūkumu, veicinot uzņēmumu attīstību, inovāciju ieviešanu, tādējādi kāpinot to konkurētspēju, tad nepieciešams regulējums, kas stimulē šādu investīciju veikšanu. Imigrācijas likumā ietvertais regulējums investīcijām kapitālsabiedrību pamatkapitālā vēl aizvien ir instruments ar viszemāko piesaistīto investīciju apjomu, tādēļ nepieciešamas izmaiņas Imigrācijas likumā, kas aktīvo investīciju programmu padarītu pievilcīgu investoriem.

11.attēls

|  |  |
| --- | --- |
| **TUA iesniedzēju – ieguldītāju kapitālsabiedrību pamatkapitālā** | |
| **veikto ieguldījumu skaits sadalījumā pēc to apjoma (07.2010.-06.2014.)**  *Avots: PMLP* | **sadalījums pēc valstiskās piederības**  **(07.2010.-06.2014.)**  *Avots: PMLP* |

Kopumā vērtējot, nerezidentiem, kas veikuši ieguldījumu kapitālsabiedrībās un pieteikušies TUA, pieder kapitāla daļas 330 Latvijā reģistrētās kapitālsabiedrībās (papildus, LURSOFT dati liecina, ka šiem nerezidentiem vai viņu ģimenes locekļiem pieder kapitāla daļas vēl 21 Latvijā reģistrētā kapitālsabiedrībā). Saskaņā ar LURSOFT datiem, 87 kapitālsabiedrības, kurās šiem TUA saņēmējiem pieder kapitāla daļas, 2013.gadu ir noslēgušas ar pelņu, bet 155 kapitālsabiedrības ar zaudējumiem, nodarbinot kopā 1 565 darbiniekus, bet kopējais kapitālsabiedrību apgrozījums 2013.gadā bija 125,6 milj. *euro*.

Savukārt minētie TUA pieteicēji un viņu ģimenes locekļi ieņem kādu amatu 147 Latvijā reģistrētās kapitālsabiedrībās.

12.attēls

|  |  |
| --- | --- |
| **Uz TUA iesniedzējiem – ieguldītājiem kapitālsabiedrību pamatkapitālā** **attiecināmo**  **(pieder daļas)** | |
| **kapitālsabiedrību sadalījums pēc to dibināšanas gada**  *Avots: Lursoft* | **kapitālsabiedrību sadalījums pēc darbības jomas**  *Avots: Lursoft* |

No šīm kapitālsabiedrībām vairums darbojas pakalpojumu sfērā – vairumtirdzniecībā, restorānu biznesā, izmitināšanas pakalpojumos, finanšu starpniecībā, operācijās ar nekustamo īpašumu, profesionālos un tehniskajos pakalpojumos (juridiskie pakalpojumi, grāmatvedība).

Imigrācijas likuma **23.panta pirmās daļas 3.punktā** noteikts, ka ārzemnieks var pieprasīt termiņuzturēšanās atļauju uz pilnvaru termiņu, bet ne ilgāk kā uz pieciem gadiem, ja viņš ir komercreģistrā reģistrēts valdes vai padomes loceklis, prokūrists, administrators, likvidators vai personālsabiedrības biedrs, kam ir tiesības pārstāvēt personālsabiedrību, vai persona, kura pilnvarota pārstāvēt komersantu (ārvalsts komersantu) darbībās, kas saistītas ar filiāli, ja komercsabiedrība vai ārzemju komersanta filiāle ir ierakstīta komercreģistrā ne mazāk kā vienu gadu pirms uzturēšanās atļaujas pieprasīšanas, tā veic aktīvu saimniecisku darbību un tās darbība dod ekonomisku labumu Latvijas Republikai. Attiecībā uz sabiedrības ar ierobežotu atbildību komercreģistrā reģistrētu amatpersonu šo nosacījumu piemēro, ja sabiedrības ar ierobežotu atbildību pamatkapitāls ir ne mazāks par 2 800 *euro*.

2014.gada 1.jūlijā Latvijas Republikā uzturējās 237 personas ar derīgām TUA , kas izsniegtas personām kā komercreģistrā reģistrētām amatpersonām. Kopumā šīs personas šobrīd ieņem amatus 235 Latvijā reģistrētā kapitālsabiedrībā un tām pieder kapitāla daļas 107 Latvijā reģistrētās kapitālsabiedrībās.

Kopumā šīs amatpersonas ieņem kādu amatu 235 Latvijā reģistrētās kapitālsabiedrībās, tai skaitā 191 sabiedrībā ar ierobežotu atbildību, 24 akciju sabiedrībā un16 biedrībās).

Tiem pieder kapitāla daļas 93 Latvijā reģistrētās kapitālsabiedrībās, no kuriem 31% sniedz dažādus komercpakalpojumus, tai skaitā transports un loģistika, 20% saistīti ar vairum- un mazumtirdzniecību, 14% – ar apstrādes rūpniecību un zivsaimniecību, savukārt 12% nodarbojas ar nekustamā īpašuma attīstīšanu.

13.attēls

|  |  |
| --- | --- |
| **Uz TUA iesniedzējiem – valdes vai padomes locekļiem, prokūristiem u.c. attiecināmo**  **(pieder daļas)** | |
| **kapitālsabiedrību sadalījums pēc to dibināšanas gada**  *Avots: Lursoft* | **kapitālsabiedrību sadalījums pēc darbības jomas**  *Avots: Lursoft* |

# 7. Ietekme uz tautsaimniecības reālo sektoru

Ienākušie naudas līdzekļi ir veicinājuši ekonomisko aktivitāšu palielināšanos un brīvās naudas līdzekļu daudzumu Latvijā. Pozitīvu ietekmi no attiecīgajām Imigrācijas likuma normām ir izjutušas atsevišķas nozares – galvenokārt, finanšu un nekustamā īpašuma tirgus, kam Latvijā ienākošie finanšu līdzekļi ir ļāvuši mazināt krīzes izraisītās sekas.

Tiešo ieguvumu no investoriem izjūt arī tādas nozares kā tūrisms, izmitināšanas pakalpojumi, juridiskie pakalpojumi, apdrošināšana, namu apsaimniekošana, interjera un dizaina pakalpojumu sniedzēji un ražotāji, pārtika un ēdināšana, veselības aprūpe[[14]](#footnote-14).

Nerezidentu saimnieciskās darbības paplašināšanos īsumā var aprakstīt sekojoši – lielākā daļa nerezidentu, kurus piesaista iespēja saņemt TUA, atver savus kontus Latvijas komercbankās vai arī iegādājas nekustamo īpašumu. Ņemot vērā, ka likumā noteiktie ieguldījumu ir pietiekami augsti, to var atļauties turīgas personas.

14.attēls

**Ārvalstu nerezidentu saimnieciskās darbības paplašināšanās**

Privātpersonu piesaiste

(banku sektors)

Privātā biznesa administrēšana

(izmantojot ār-pakalpojumus – juridiskie pakalpojumi, grāmatvedība u.c.)

Pakalpojumu sniegšana

(tirdzniecība, loģistika, …)

Ražošana

*laiks*

Ar laiku pastāv iespēja, ka investors var izvēlēties pārvaldīt savu biznesu ārzemēs, izmantojot jau Latvijā sniegtos pakalpojumus, piemēram, juridiskos, grāmatvedības, apdrošināšanas u.c. pakalpojumus. Nākamie soļi ir reālās uzņēmējdarbības uzsākšana. Šādai shēmai no investora viedokļa ir svarīgi priekšnosacījumi – skaidrs tiesiskais regulējums, droša un uzņēmējdarbībai draudzīga vide u.c. faktori.

Analizējot pieejamos datus, var secināt, ka investori vai viņa ģimenes locekļi, kas saņēmuši TUA, iesaistās saimnieciskajā darbībā, taču nepieciešams sistēmisks un regulārs darbs, lai TUA saņēmējus motivētu paplašināt savas investīcijas Latvijā.

# 8. Ietekme uz finanšu sektoru

Vērtējot finanšu sektora ieguvumus no attiecīgajām Imigrācijas likuma normām, jāmin, ka kredītiestādēs kā obligātie starpnieki TUA saņemšanas procesā (gan slēdzot līgumus par pakārtotajām saistībām, gan apkalpojot nekustamā īpašuma darījuma kontu), iegūst gan jaunus klientus, gan vērā ņemamu aktīvu pieplūdumu.

Attiecīgās Imigrācijas likuma izmaiņas, kas stājās spēkā ar 2010.gada 1.jūliju, deva iespēju attīstīt un tirgū aktīvi piedāvāt iepriekš maz pieprasīto pakalpojumu – līgumu par pakārtotajām saistībām, kā rezultātā, kredītiestādēm sniedzot iespēju paplašināt potenciālo klientu loku.

Piesaistītos līdzekļus kredītiestādes atgriež apgrozījumā, izsniedzot kredītus, t.i. attīsta kreditēšanas sfēru un ļauj naudai strādāt tautsaimniecības interesēs.

Palielinoties piesaistītajam kapitālam, parādās iespēja refinansēt daļu no sliktajiem un kavētajiem kredītiem – tas nozīmē, ka to īpatsvaram parādās tendence samazināties, kā arī uzlabojas kredītiestāžu kapitāla pietiekamības rādītāji.

Pakārtotās saistības tiek izmantotas tikai otrā līmeņa kapitālā (*Tier 2 Capital*) un tiek ņemts vērā kredītiestādes kapitāla pietiekamības aprēķinā. Tādējādi tas tiek izmantots attiecīgās bankas un visas banku sistēmas risku mazināšanai (pieaug kapitāla pietiekamība) un attiecīgi palielinās iespēja bankām izsniegt kredītus.

Imigrācijas likuma normas ir pozitīvi ietekmējušas kredītiestāžu kapitāla bāzi, sevišķi, tās palīdzējušas piesaistīt kapitālu apstākļos, kad kapitāls praktiski nav pieejams tiešo investīciju veidā. Atsevišķām kredītiestādēm piesaistīto pakārtoto saistību apjoms pieaudzis līdz pat 70%[[15]](#footnote-15).

15.attēls

|  |  |  |  |  |  |
| --- | --- | --- | --- | --- | --- |
| |  | | --- | | **Kredītu maksājumu kavējumi (>180 dienām), milj.eiro** | |  |   *Avots: FKTK* | |  | | --- | | **Banku likviditātes rādītājs** | |  |   *Avots: FKTK* |

Attiecībā uz kredītiestāžu izsniegto hipotekāro kredītu amortizāciju (samazinājumu), jānorāda, ka attiecīgās Imigrācijas likuma normas būtiski ietekmē gan kredītu plānotās (pielīgtās) atmaksas, gan atmaksas ar tiesvedības procesu starpniecību. Šajā kontekstā ir grūti precīzi noteikt ārvalstniekiem, kā arī tieši attiecīgo Imigrācijas likuma normu ietvaros pārdoto īpašumu proporciju, tomēr šo likumu normu ietekme ir nenoliedzama, jo atsevišķām kredītiestādēm laikā no 2010.-2013.gadam rezidentiem izsniegtie hipotekārie kredīti ir samazinājušies par 25%[[16]](#footnote-16).

Kopumā vērtējot, šobrīd kapitāla finansējums bankām ir pieejams ierobežotā apjomā, kas saistīts ar kapitāla atdeves samazināšanos no ieguldījumiem finanšu sektorā, tāpēc kredītiestādēm ir ļoti būtiski saglabāt attiecīgās Imigrācijas likuma normas un nesamazināt iespējas to ietvaros piesaistīt kapitālu kredītiestādēm. Minētais attiecināms arī uz minimālo investīciju summu, kas veicamas Latvijā reģistrētas kredītiestādes pakārtotajās saistībās[[17]](#footnote-17).

# 9. Ietekme uz valsts un pašvaldību budžetiem

Arī uz valsts budžetu ir vērtējama gan tiešā, gan pakārtotā ietekme. Tiešā ietekme ir saistīta ar visiem maksājumiem valsts budžetā, kas ir saistīta ar TUA saņemšanu.

Iegādājoties nekustamo īpašumu no Latvijā reģistrētām juridiskām personām, kas nodarbojas ar jaunu nekustamo īpašumu attīstīšanu, veicot darījumu, tiek attiecināts pievienotās vērtības nodoklis. Kopš 2010.gada 1.jūlija līdz 2014.gada 30.jūnijam no juridiskajām personām iegādāto nekustāmo īpašumu summa veido 438 milj. *euro*, tādējādi aprēķinātais pievienotās vērtības nodoklis veido 92 milj. euro*[[18]](#footnote-18)*.

Nodevas „Par vīzas un uzturēšanās atļaujas pieprasīšanai nepieciešamo dokumentu izskatīšanai un ar to saistītajiem pakalpojumiem” iekasētas 2,8 milj. *euro* apmērā, savukārt nodevas „Par īpašuma tiesību nostiprināšanu zemesgrāmatā” iekasētas 16,8 milj. *euro* apmērā[[19]](#footnote-19).

Saskaņā ar pašvaldību sniegto informāciju Ekonomikas ministrijai (10 pašvaldības ar lielāko TUA pieteicēju darījumu skaitu), izriet, ka nerezidenti – TUA pieteicēji nekustamā īpašuma nodokļa veidā 2013.gadā pašvaldību budžetos iemaksāja 633 tūkst. *euro* jeb 0,4% no kopumā valstī iekasētā nekustamā īpašuma nodokļa.

Valsts ieņēmumu dienesta dati par ar TUA pieteicējiem vai viņu ģimenes locekļiem saistīto kapitālsabiedrību – kurās ieņem amatu vai ir kapitāla daļu turētājs, nomaksātajiem nodokļiem saistībā ar veikto saimniecisko darbību apkopoti 3.tabulā. Redzams, ka šajās kapitālsabiedrībās 2013.gadā tika nomaksāts iedzīvotāju ienākuma nodoklis gandrīz 35 milj. *euro* apmērā un veiktas sociālās apdrošināšanas iemaksas 57 milj. *euro* apmērā, kas veidoja caurmērā 2,6% no kopējā attiecīgā nodokļa ieņēmumiem valstī.

3.tabula

**Ar TUA pieteicējiem un viņu ģimenes locekļiem saistīto kapitālsabiedrību nomaksātie nodokļi**

|  |  |  |  |  |  |  |  |
| --- | --- | --- | --- | --- | --- | --- | --- |
|  | | **Kapitālsabiedrību nomaksātie nodokļi, tūkst. *euro*** | | | **% no kopējiem attiecīgā nodokļa ieņēmumiem valsts kopbudžetā** | | |
|  | | **2012** | **2013** | **2014**  **I-VI** | **2012** | **2013** | **2014**  **I-VI** |
| Uzņēmumu ienākuma nodoklis | | 15 986,1 | 22 829,1 | 7 901,1 | 4,6 | 6,3 | 4,3 |
| Iedzīvotāju ienākuma nodoklis | | 29 029,6 | 34 974,7 | 18 060,4 | 2,3 | 2,6 | 2,7 |
| Sociālās apdrošināšanas iemaksas | | 48 288,3 | 57 069,8 | 28 155,2 | 2,4 | 2,6 | 2,6 |
| Pievienotās vērtības nodoklis | | 23 282,8 | 29 571,0 | 14 167,2 | 1,5 | 1,8 | 1,6 |
| Akcīzes nodoklis | | 9 024,9 | 11 229,1 | 5 840,8 | 1,3 | 1,5 | 1,6 |
| Transportlīdzekļa ekspluatācijas nodoklis[[20]](#footnote-20) | | 182,4 | 178,4 | 64,6 | 0,2 | 0,2 | 0,1 |
| Dabas resursu nodoklis | | 961,3 | 1 233,6 | 409,9 | 5,5 | 6,5 | 4,3 |
| Muitas nodoklis | | 1 054,3 | 772,9 | 1 193,8 | 3,3 | 2,8 | 7,2 |
| Mikrouzņēmumu nodoklis | | 10,3 | 33,0 | 36,2 | 0,0 | 0,1 | 0,2 |
|  |

*Avots: Lusoft, VID*

Saskaņā ar PMLP 2013.gadā veikto aptauju investors un viņa ģimenes locekļi uzturas Latvijā vidēji 2-4 mēnešus gadā un vidēji mēnesī uz katru ģimenes locekli tērē, 800 *euro* (pārtikai, izklaides pasākumiem u.c.), tādējādi kopējie tēriņi gadā var sasniegt 30 milj. *euro*, savukārt, ienākumi valsts budžetā patēriņa nodokļu veidā var sasniegt papildus 6 milj. *euro*.

# 10. Ietekme uz sabiedrību

Lai iegūtu konkrētākus datus par minēto mērķa grupu, Kultūras ministrija kā Eiropas Trešo valstu valstspiederīgo integrācijas fonda vadošā iestāde, izstrādājot kārtējo fonda gada programmu, tās saturā kā vienu no pasākumiem ir iekļāvusi pētījumu. Programmas ietvaros paredzēts veikt trešo valstu pilsoņu integrācijas iespēju novērtēšanu un problēmu identificēšanu, tai skaitā, nosakot atbilstību Eiropas Savienības tiesību normām, integrācijas politikas efektīvākai īstenošanai.

2014.gada 9.jūnijā Ministru kabinets apstiprināja noteikumus Nr.292 „Noteikumi par Eiropas Trešo valstu valstspiederīgo integrācijas fonda 2013.gada programmas aktivitāšu īstenošanu”, kuru IX nodaļas 82.punkts paredz sasniegt šādus uzraudzības rādītājus:

82.1. apzinātas dažādas trešo valstu pilsoņu grupas, tajā skaitā apzināta mērķa grupa, kas Latvijā ieceļo, pamatojoties uz Imigrācijas likuma 23. panta pirmās daļas 3., 28., 29. un 30. punktā noteikto;

82.2. pētījums veikts, ievērojot pēctecību ar iepriekš veiktiem pētījumiem, izvērtējot integrācijas galveno rādītāju attīstību dinamikā, apzinot tādas integrācijas jomas kā nodarbinātība, izglītība, veselības aprūpe, sociālā iekļaušanās, pilsoniskā līdzdalība, diskriminācijas mazināšana;

82.3. veikta valodas un integrācijas kursu pieejamības un kvalitātes analīze dažādām trešo valstu pilsoņu grupām;

82.4. sniegta pieejamo pētījumu un datu analīze un identificētas to pieejamības nepilnības;

82.5. ar pētījuma rezultātiem iepazīstināti attiecīgās jomas speciālisti, nevalstisko organizāciju pārstāvji un trešo valstu pilsoņi.

Šobrīd notiek Eiropas Trešo valstu valstspiederīgo integrācijas fonda 2013.gada programmas projektu iesniegumu vērtēšana. Ministru kabineta noteikumu Nr.292 „Noteikumi par Eiropas Trešo valstu valstspiederīgo integrācijas fonda 2013.gada programmas aktivitāšu īstenošanu” IX nodaļas 82. punktā minētie pētījuma rezultāti būs pieejami pēc 2015.gada 30.jūnija, kad noslēgsies apstiprināto projektu īstenošanas periods. Iegūtie rezultāti ļaus nodrošināt detalizētāku izvērtējumu un precīzāku informāciju, sagatavojot 2015.gada ziņojumu par Imigrācijas likuma 23.panta pirmās daļas 3., 28., 29. un 30.punktā paredzēto noteikumu īstenošanas ietekmi uz sabiedrības attīstību.

Vienlaikus atkārtoti jāpievērš uzmanība tam, ka palielinoties imigrācijas intensitātei, it īpaši imigrācijas plūsmai no bijušajām Padomju Savienības teritorijām, potenciāli var tikt padziļinātas tādas problēmas, kā krievu valodas pašpietiekamība publiskajā telpā un paralēlas krievvalodīgas sabiedrības veidošanās un nostiprināšanās. Saglabājas arī riska faktors, ka tad, ja ārzemnieki ar vienotu etnisko izcelsmi, piemēram, ķīnieši, iegādājas nekustamos īpašumus vienā teritorijā, nākotnē var izveidoties situācija, ka kādā noteiktā teritorijā var parādīties etnisko konfliktu risks.

# Secinājumi

1. No 2010.gada 1.jūlija līdz 2014.gada 30.jūnijam investīciju programmas ietvaros PMLP ir saņēmusi 12 427 personu, tajā skaitā, 5 267 investoru un 7 160 viņu ģimenes locekļu iesniegumus TUA pieprasīšanai. Šajā laika posmā izsniegtas 11 754 uzturēšanās atļaujas. No visiem pieņemtajiem lēmumiem 94,7% ir bijuši pozitīvi lēmumi. No 2010.gada 1.jūlija anulēta 551 TUA.
2. Nerezidentu ieguldījumi, kas saistīti ar TUA saņemšanu, no 2010.gada 1.jūlija līdz 2014.gada 1.jūlijam bija 1 017,1 milj. *euro*.
3. No ieguldītajiem līdzekļiem 82% jeb 837,5 milj. *euro* ir saistīti ar darījumiem Latvijas nekustamā īpašuma tirgū. Pēc kopējā apjoma otrie lielākie ieguldījumi, kas uzrādīti TUA saņemšanai, ir ieguldījumi kredītiestādes pakārtotajās saistībās (126,6 milj. *euro* jeb 12% no visiem ieguldījumiem). Savukārt ieguldījumi kapitālsabiedrību pamatkapitālā veido 6% (jeb 52,9 milj. *euro*) no kopējām veiktajām investīcijām.
4. Saistībā ar attiecīgajām Imigrācijas likuma normām valsts budžets tiešā veidā no nodevām un pievienotās vērtības nodokļa veidā ir ieguvis vairāk nekā 111 milj. *euro*. Nekustamā īpašuma nodokļa veidā TUA pieteicēji 2013.gadā pašvaldību budžetos (10 pašvaldībās ar lielāko TUA pieteicēju darījumu skaitu) iemaksāja 633 tūkst. *euro* jeb 0,4% no kopumā valstī iekasētā nekustamā īpašuma nodokļa. Savukārt kapitālsabiedrības, kuru darbība ir saistīta ar nerezidentu vai viņa ģimenes locekļiem, kas saņēmuši TUA gada laikā nodokļu veidā valsts budžetā 2013.gadā iemaksāja vairāk nekā 157 milj. *euro*.

Ministru prezidente L. Straujuma

Iesniedzējs:

Iekšlietu ministrs R. Kozlovskis

Vīza:

Valsts sekretāre I. Pētersone-Godmane

12.09.2014. 10:46

5047

I. Briede, 67219546

[ilze.briede@pmlp.gov.lv](mailto:ilze.briede@pmlp.gov.lv)

1. Avots: Latvijas Banka [↑](#footnote-ref-1)
2. Kanādas investīciju un biznesa konsultāciju uzņēmuma „Raymond Chabot Grant Thornton LLP” pētījums par uzturēšanās atļauju programmu darbību Latvijā un citur pasaulē, 2013.gads [↑](#footnote-ref-2)
3. Ministru kabineta 2010.gada 21.jūnija noteikumi Nr.554 „Noteikumi par valstīm, kuru pilsoņiem, izsniedzot vīzu vai uzturēšanās atļauju, veic papildu pārbaudi” [↑](#footnote-ref-3)
4. Avots: <http://ee24.com/articles/europe/real-estate-european-countries-grant-reside/> [↑](#footnote-ref-4)
5. Avots: <http://spanishnewstoday.com/is-500000%E2%82%AC-spanish-residency-offer-stimulus-for-increased-foreign-property-buyers_18856-a.html#.VAmhwdEcR_s> [↑](#footnote-ref-5)
6. Avots: LANĪDA [↑](#footnote-ref-6)
7. Latio Mājokļu tirgus pārskats, 2014.gada jūnijs <http://www.latio.lv/lv/pakalpojumi/tirgus-analize/majoklu-tirgus/122/latio-majoklu-tirgus-parskats-2014-06.pdf> [↑](#footnote-ref-7)
8. Latio Mājokļu tirgus pārskats, 2014.gada jūnijs <http://www.latio.lv/lv/pakalpojumi/tirgus-analize/majoklu-tirgus/122/latio-majoklu-tirgus-parskats-2014-06.pdf> [↑](#footnote-ref-8)
9. LANĪDA vērtējums [↑](#footnote-ref-9)
10. LANĪDA vērtējums [↑](#footnote-ref-10)
11. Valsts zemes dienesta, Latio, LANĪDA vērtējums [↑](#footnote-ref-11)
12. PMLP dati [↑](#footnote-ref-12)
13. Avots: Lursoft [↑](#footnote-ref-13)
14. PMLP 2013.gadā veiktā TUA pieteicēju aptauja [↑](#footnote-ref-14)
15. Latvijas Komercbanku asociācijas vērtējums [↑](#footnote-ref-15)
16. Latvijas Komercbanku asociācijas vērtējums [↑](#footnote-ref-16)
17. Latvijas Komercbanku asociācijas vērtējums [↑](#footnote-ref-17)
18. Ekonomikas ministrijas aprēķini, pamatojoties uz PMLP datiem [↑](#footnote-ref-18)
19. PMLP dati [↑](#footnote-ref-19)
20. Transportlīdzekļa ekspluatācijas, vieglo automobiļu un motociklu nodoklis un uzņēmumu vieglo transportlīdzekļu nodoklis [↑](#footnote-ref-20)